ไฟแนนเชียลไดเจสต์
NIPPON ถอนฟ้อง &#8216;วิชัย&#8217; ทุกคดี
11 เม.ย. 2555

NIPPON ถอนฟ้อง ‘วิชัย’ ทุกคดี
บริษัท นิปปอนแพ็ค (ประเทศไทย) เปิดเผยว่า บริษัทได้ถอนฟ้องนายวิชัย ชัยสถาพร ในคดีแพ่งที่ศาลจังหวัดตลิ่งชัน คดีอาญาที่ศาลอาญาธนบุรีและศาลอาญากรุงเทพใต้เรียบร้อยแล้ว เมื่อวันที่ 3 เม.ย. 2555 หลังจากนายวิชัยได้ชำระหนี้ทั้งหมด 196.39 ล้านบาท เมื่อวันที่ 30 มี.ค. 2555 
ทิสโก้ขายสตรัคเจอร์ฟันด์หากกำไรทองขึ้น
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทจะเสนอขายครั้งแรกและครั้งเดียวกองทุนเปิดทิสโก้ โกลด์ ลิ้งค์ คอมเพล็กซ์รีเทิร์น อายุ 1 ปี ตั้งแต่วันที่ 10-23 เม.ย.นี้
กองทุนจะลงทุนในตราสารหนี้และเงินฝากประมาณ 97% และที่เหลือ 3% ลงทุนในสัญญาออปชันที่มีการจ่ายผลตอบแทนอ้างอิงกับอัตราการเปลี่ยนแปลงของราคาทองคำ London Gold PM Fixing โดยผู้ลงทุนมีโอกาสได้รับผลตอบแทนสูงสุด 6% ต่อปี หากราคาทองทุกสิ้นเดือนสูงกว่าราคาตั้งต้นที่กองทุนลงทุน แต่หากราคาทองคำไม่ขึ้นเลยผู้ลงทุนก็ได้เงินต้นคืน
กองทุน ASPSTARS เข้าเป้า 10%
นางลดาวรรณ เจริญรัชต์ภาคย์ กรรมการผู้จัดการ บลจ.แอสเซท พลัส เปิดเผยว่า กองทุนเปิดแอสเซท พลัสสตาร์ (ASPSTARS) ซึ่งลงทุนในหุ้นขนาดใหญ่ที่รู้จักทั่วโลก ได้ผลตอบแทนเข้าเป้า 10% ภายใน 11 เดือน ซึ่งชนะดัชนี MSCI All Country World ที่ติดลบ 6% 
ทั้งนี้ กองทุนได้รับซื้อคืนหน่วยลงทุนอัตโนมัติให้ผู้ลงทุนครั้งแรกในวันที่ 28 ก.พ. เป็นเงิน 0.50 บาท และครั้งที่ 2 ในวันที่ 2 เม.ย. อีก 0.50 บาท เมื่อ NAV อยู่ที่ 11.0132 บาท
บริษัทเตรียมเปิดขายกองทุนเปิดแอสเซท พลัสสตาร์ 2 (ASPSTARS2) ช่วงครึ่งหลังของเดือน เม.ย.นี้
อัพเกรดโบรกเกอร์ทองคำ
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า โบรกเกอร์ทองซึ่งปัจจุบันทำธุรกรรมซื้อขายได้เฉพาะสัญญาซื้อขายล่วงหน้า ที่อ้างอิงกับโลหะมีค่า (Precious Metal) สามารถให้บริการสินค้าทุกประเภท และเปิดรับสมาชิกประเภทใหม่
ปัจจุบันบริษัท ออสสิริส ฟิวเจอร์ส บริษัท จีที เวลธ์ แมเนจเมนท์ และบริษัท ฮั่วเซ่งเฮง โกลด์ ฟิวเจอร์ส ได้ยื่นเอกสารมาแล้ว ตลาดอนุพันธ์และสำนักหักบัญชีอยู่ระหว่างการพิจารณาความพร้อมของระบบงานและบุคลากรของทั้ง 3 บริษัท เพื่อให้มั่นใจได้ว่าสมาชิกจะสามารถให้บริการได้เต็มรูปแบบ